**רצח משה תמם** הוא פיגוע חטיפה ורצח שבו נרצח החייל משה תמם, לאחר שחוליית מחבלים ערבים ישראלים מבאקה אל-גרבייה שהשתייכו לחזית העממית לשחרור פלסטין כשלה בניסיון לחטוף אותו לסוריה לצורכי מיקוח, והחליטה לרצוח אותו בפרדס בעמק דותן, ליד מבוא דותן.

החטיפה והרצח
------------

ב־6 באוגוסט 1984 יצא משה תמם לחופשה מהצבא, נפגש עם חברתו וליווה אותה אל ביתה בטבריה. לאחר מכן, בשעת ערב, נסע בקו אוטובוס 841 הנוסע מטבריה לתל אביב, ירד בתחנת בית ליד והחל לתפוס טרמפים הלאה. במחלף נתניה עצר לו רכב קורטינה ובו ארבעת המחבלים: ראש החוליה איבראהים נאיף אבו מוח', איבראהים עבד א-ראזק ביאדסה, רושדי חמדאן אבו מוח', ווליד נימר אסעד דקה. לפי מקורות אחרים, ברכב היו שלושה מחבלים.

המחבלים, בגילים 24–26, מבאקה אל-גרבייה, היו חברי החזית העממית לשחרור פלסטין. הוטל עליהם לחטוף חייל ישראלי ולהעביר אותו לסוריה, ובעודם מחפשים חייל, חמושים באקדחים ותרסיס פלפל, ראו את תמם בצד הדרך. הם עצרו לו והוא עלה לרכב. במהלך הנסיעה שניים מהמחבלים שלפו אקדחים, כפתו את ידיו בחבל וכיסו את עיניו בסמרטוט.

בתחילה כלאו אותו בבית ראש החולייה נאיף במשך יומיים, אולם אז החליטו להורגו משום שחששו שייתפסו בדרך לסוריה. הם נסעו אל פרדס בעמק דותן שבשומרון, סמוך ליישוב מבוא דותן, והעמידו את תמם בתוך מטע זיתים. 

משה תמם נאזק, ויומיים הוחזק בעיניים מכוסות. בשלב ראשון עקרו את עיניו. בשלב שני כרתו את איבריו המיניים במהלך אכזרי של עינויי תופת. בהמשך כרתו איברים נוספים מגופו. הוציאו אותו לחורשה וירו בו כדורים בודדים, עד שלאט לאט, תוך ייסורים, החזיר את נשמתו לבורא. קברו את גופתו. 

ראזק ונאיף חזרו למכונית שבו חיכה להם רושדי, לאחר שלקחו את מסמכי הזיהוי שלו.

החיפוש אחר תמם ורוצחיו
----------------------

החיפושים אחר תמם ארכו ארבעה ימים. ב-10 באוגוסט 1984 נמצאה גופתו על ידי חקלאי ערבי, עם סימני חבלה קשים שהעידו על התעללות בסכין. תמם היה שעון על עץ זית, היות שרוצחיו הניחוהו כך על מנת לשוות לו מראה של אדם ישן. בחזהו היה נקב של כדור חודר, ופצע יציאה בשמאל גבו.

ב־9 בספטמבר 1984 נערכה עצרת לזכרו. ב־1985 אביו הקים אנדרטה לזכרו בחבצלת השרון. אנדרטה נוספת הוקמה במקום מציאתו.

חוליית המרצחים נתפסה בשנת 1986. ברשות חברי החוליה נמצאו שני אקדחים, בנוסף לרימונים, חומרי נפץ ורובה שהיו בבית ראש החוליה.

משפט והרשעת המחבלים
-------------------

ב־2 במרץ 1987 הורשעו חברי החוליה בבית המשפט הצבאי בלוד בגין עבירות שונות, בהן: חברות בארגון עוין, אימונים צבאיים, ירי לעבר אנשים וחבלה גופנית חמורה. חברי החולייה נידונו למאסר עולם, ובתוך כך נקבע כי דקה ורושדי היו שותפים שווים לרצח, למרות שבוצע בפועל בידי חבריהם לחוליה. מפעיל החוליה בארגון "החזית העממית", סמיר בעבא, נידון בנפרד בנובמבר 1989 ל־14 שנות מאסר.

במשפטו של בעבא התגלו תוכניותיהם הנוספות של החוליה. בין היתר, הם גילו במקרה את מקום מגוריו של אלוף אורי אור ותכננו לרוצחו. כמו כן, תכננו לחטוף ולרצוח את אחד מטייסי חיל האוויר שהשתתפו במבצע אנטבה, לאחר שביררו את מקום מגוריו באמצעות פרטים שהשאיר בבית מלון בהרצליה. החולייה גם קיוותה לבצע "פיגוע ראווה" נגד רכבת ישראל, ולחבל בתחנת הכוח "מאור דוד" בחדרה.

רק לאחר שנכשלו בביצוע תוכניותיהם האחרות, פנו לחטיפת חייל שאינו קצין בכיר, במקור מתוך כוונות מיקוח.

ריצוי העונש
-----------

בקשותיו של דקה לקציבת עונשו נדחו על ידי הרמטכ"ל ונשיא המדינה עד שב-2012 החליט הנשיא שמעון פרס לקצוב את עונשו לטווח שבין 35 ל־37 שנים, בעקבות המלצת משרד המשפטים. בהמשך נגזרו עליו שנתיים נוספות לאחר שנתפס בכלא עם טלפון סלולרי שהבריח עבורו חבר הכנסת לשעבר מבל"ד באסל גטאס, כך שעונשו עמד על 39 שנים.

ב-5 באפריל 2021 שוחרר רושדי אבו מוח' מבית כלא קציעות, לאחר שריצה שם 35 שנות מאסר. במרץ 2022 הוא התחתן.

ב־2023 אושפז דקה תחת אבטחה בבית החולים אסף הרופא בצריפין, בגיל 62. לפי גורמים בשב"ס מצבו הוגדר סופני והוא ביקש למות בקרב בני משפחתו מחוץ לכלא. השחרור המוקדם נידון בוועדת שחרורים רגילה ולא בוועדה מיוחדת, מחמירה יותר, המיועדת לאסירים בטחוניים. דבר זה עורר מחאה ציבורית והפגנות, וכן התנגדות של פרקליטות המדינה. ב-31 במאי דחתה ועדת השחרורים של שירות בתי הסוהר את בקשתו של דקה להשתחרר מהכלא.

ב-7 באפריל 2024 מת דקה מסרטן בבית החולים אסף הרופא בעודו מרצה את מאסרו בכלא.

קישורים חיצוניים
----------------

* קורות החיים של משה תמם, באתר "יזכור" של משרד הביטחון

הערות שוליים
------------

1. ↑  ⁨חברתו של ההייל משה תמם ליוותה אותו לפני שבוע לאוטובוס ־ ומאז הוא נעלם ⁩ | ⁨מעריב⁩ | 13 אוגוסט 1984, באתר אוסף העיתונות | הספרייה הלאומית
2. 1 2 3 4 5 6 7 8  ארבעת ⁨הנאשמים ברצח תמם תכננו לחטוף אותו לסוריה⁩, באתר אוסף העיתונות | הספרייה הלאומית, ‏11 מאי 1986
3. 1 2  ⁨מפקדם של רוצחי משה תמם נדון ל־14 שנות מאסר ⁩ | ⁨מעריב⁩ | 8 נובמבר 1989, באתר אוסף העיתונות | הספרייה הלאומית
4. ↑  חיים יואבי רבינוביץ, [xSlSxlrzrWCTJNlHQWqvcxpsr?compose=lqrsmDpvWkhSXMzDLDVGclMXZnBqStxJbxzNzgMmdlKfNpNkkZwqKpTJdlFtLjbxQrXkSgHwKVhrVTNJK שמאלנות היא מחלת נפש קשה], באתר מטה יהודי לאומי, ‏19.4.2024
5. ↑  שני אחיו (ואביו) של משה תמם ז״ל, וחברתו איילה נסעו אתמול לישוב מבוא דותן, למקום המדויק שבו נמצאה גופתו של החייל שנרצח על ידי מחבלים⁩, באתר אוסף העיתונות | הספרייה הלאומית, ‏21 אוגוסט 1984;  
⁨"רציתי לראות איפה הרגו אותו"⁩, באתר אוסף העיתונות | הספרייה הלאומית, ‏21 אוגוסט 1984
6. ↑  ⁨משה תמם, חייל. נעלם ב־6.8.84 בצומת בית־ליד. גופתו נמצאה ב־84'.10.8 ליד מבוא־דותן. נרצח בדקירות סכין. על הגופה נמצאו סימני התעללות. לא פוענח.⁩, באתר אוסף העיתונות | הספרייה הלאומית, ‏2 אוגוסט 1985;  
⁨הפחד שלו⁩ | ⁨חדשות⁩ | 2 אוגוסט 1985, באתר אוסף העיתונות | הספרייה הלאומית
7. 1 2
8. ↑  ⁨, "מוות לרוצחי יהודים/ קראו משתתפי עצרת לזכר משה תמם ⁩ | ⁨מעריב⁩ | 10 ספטמבר 1984, באתר אוסף העיתונות | הספרייה הלאומית
9. ↑  אנדרטת זיכרון למשה תמם, חבצלת השרון, באתר "יזכור", אתר ההנצחה לחללי מערכות ישראל
10. ↑  אלישע בן קימון, לאחר שחרור המחבל: שופצה אנדרטת החייל משה תמם, באתר ynet, 9 באפריל 2021;  
אורלי הררי, נחנכה האנדרטה לזכר החייל משה תמם הי"ד, באתר ערוץ 7, 15 באוקטובר 2021
11. ↑  גיל יודילוביץ, "הלוואי שישחררו את המחבלים ואז נרצח אותם", מעריב, 2 במרץ 1987
12. ↑  ⁨רוצחי משה תמם תיכננו לרצוח גם את האלוף אור ⁩ | ⁨מעריב⁩ | 23 נובמבר 1987, באתר אוסף העיתונות | הספרייה הלאומית
13. ↑  ⁨רוצחי החייל משה תמם התכוונו לפוצץ את תחנת הכוח בחדרה⁩, באתר אוסף העיתונות | הספרייה הלאומית, ‏23 נובמבר 1987
14. ↑  איתמר ענברי, אסיר הטרור: שיניתי עמדותיי, הקלו בעונשי, באתר nrg‏, 7 באוקטובר 2008.
15. 1 2  תומר זרחין, פרס קצב את עונשם של אסירים ביטחוניים שנכלאו לפני הסכמי אוסלו, באתר הארץ, 27 באוגוסט 2012;  
נועם (דבול) דביר, נקצב עונשם של ערבים-ישראלים שרצחו חיילים, באתר ynet, 27 באוגוסט 2012
16. ↑  יהונתן גוטליב, המחבל שחטף ורצח את החייל משה תמם - התחתן, באתר ערוץ 7, 28 במרץ 2022
17. ↑  יוני קמפינסקי, הפגנה מול כלא מעשיהו: "הרוצח המתועב לא ריחם על משה, עינה אותו", באתר ערוץ 7, 31 במאי 2023
18. ↑  מאיר תורג'מן, מחבל במצב סופני ביקש שחרור מוקדם, משפחת הנרצח: "יריקה בפרצוף", באתר ynet, 23 במאי 2023
19. ↑  אפרת פורשר, ועדת השחרורים קבעה: המחבל שרצח את החייל משה תמם יישאר בכלא, באתר ישראל היום, 31 במאי 2023
20. ↑  איציק סבן, 37 שנות מאסר: המחבל וליד דקה מת מסרטן בבית החולים אסף הרופא, באתר ישראל היום, 7 באפריל 2024